钦定古今图书集成/理学汇编/字学典/第061卷 > 石经
## 钦定古今图书集成/理学汇编/字学典/第061卷 > 石经

按《水经注》“汉碑，《五经》立于太学讲堂前，悉在东侧，碑
上悉刻蔡邕等名。魏正始中，又立古篆隶三字石经
于堂西，四十八枚，广三丈。魏文帝又刊《典论》六碑，附
于其次。”

按《洛阳伽蓝记》：“汉国子学堂之前，有三种字石经二
十五碑，表里刻之，作篆科半隶三种字，蔡邕笔之遗
迹也。犹有十八碑，馀皆残毁，复有石碑四十八枚。”〈一作
四十六枚〉亦表里隶字。又赞学碑一所，并在堂前。
按《隶释水经》云：“光和六年，立石于太学，其上悉刻蔡
邕名。魏正始中，又刻古篆隶三字石经。”盖诸儒受诏
在熹平，而碑成则光和年也。《隋志》有《一字石经》七种，
《三字石经》三种，其论云：“汉镌《七经》，皆蔡邕书。”又云：“魏
立《一字石经》。”其说自相矛盾。《新、旧唐志》有《今字石经》
七种，而注《论语》云“蔡邕作。”又有三字石经、古篆两种，
盖唐史以隶为今字也。观《遗经》字画之妙，非蔡中郎
辈不能为，以黄初后来碑刻比之，相去不啻霄壤，当
以《水经》为据。三体者，乃魏人所刻。《儒林传》云为古文、
篆、隶三体者，非也。史称邕自书丹，使工镌刻，今所存
诸经，字体各不同，虽邕能分善隶兼备众体，但文字
之多，恐非一人可办。《史》云：“邕与堂谿典、杨赐、马日䃅、
张驯、韩说、单飏等正定诸经。”今《公羊》《论语》之后，惟堂
谿、日䃅二人姓名尚存，别有赵刘弘、张文、苏陵、傅
桢、左立、孙表数人，窃意其间必有同时挥毫者，惜无
可考。